In die tradisie staan hierdie Sondag bekend as Judice (laat reg geskied).
Esegiël 37:1-14; Psalm 130; Romeine 8:6-11
49Een van hulle, 'n sekere Kajafas, wat daardie jaar hoëpriester was, het egter vir hulle gesê: "Julle verstaan niks, 50en julle besef ook nie dat dit tot julle voordeel is dat een man vir die volk sterwe en nie die hele nasie verlore gaan nie."
53Van daardie dag af was hulle vasbeslote om Jesus dood te maak. 54Daarom het Jesus nie meer in die openbaar onder die Jode rondgegaan nie, maar daarvandaan weggegaan na die streek naby die woestyn, na 'n dorp met die naam Efraim. Daar het Hy met sy dissipels 'n rukkie gebly.
Toetrede: Vonkk 55 (Jesus, toe U mens geword het)
Votum: Ps. 138
Geloofbelydenis oor Jesus
Ek glo in Jesus Christus, die eniggebore Seun van God,
gebore uit die maagda Maria,
gekruisig is, gesterf het en ter helle neergedaal het,
wat op die derde dag opgestaan het uit die dood,
en sit aan die regterhand van God, die Almagtige Vader.
saam met Petrus: "U is die Christus, die Seun van die lewende God." (Matt 16);
saam met die twaalf: "… ons glo vas en ons weet dat U die Heilige van God is." (Joh 6); en
saam met party van die mense: "Hy is die Christus" (Joh 7).
Lofsang: Flam 208
Dit is belangrik dat kinders die Bybel leer ken. Daarom is dit dikwels goed om die Bybelverhaal self te vertel, eerder as om daaroor te "preek". Vertel die verhaal van Jesus en Lasarus op 'n eenvoudige wyse aan die kinders oor. Jy kan dalk selfs maak asof jy Lasarus is en vir die kinders vertel wat met jou gebeur het. Draai kinders in toiletpapier toe om hulle te help om die storie te visualiseer.
Die lewensverhaal van Lance Armstrong, super-fietsry-fenomeen, is 'n vermenging van intense blydskap en diepe pyn.
Armstrong het die Tour de France vir 'n rekord sewe keer gewen, nadat hy kanker oorleef het. Op pad na die kruin van sy fietsryloopbaan, is hy in Oktober 1996 op 25-jarige ouderdom met testikulêre kanker (fase 3) gediagnoseer. Dit het reeds na sy brein, abdomen en longe versprei. Op sy eerste besoek aan 'n uroloog, met 'n pynlike tumor, het hy reeds bloed uitgehoes. Onmiddellike chirurgie was nodig, en sy kanse om te oorleef was op minder as 40% gestel. Kankergewasse is later ook uit sy brein verwyder.
Niemand het kon voorsien dat Armstrong na fietsry sou kon terugkeer en die gedugste wedren op aarde, die Tour de France, vir 'n rekord sewe keer sou wen nie. Daarmee het hy die gesamentlike rekord van vyf oorwinnings deur Miguel Indurain, Eddy Merckx, Bernard Hinault en Jacques Anquetil ver oortref.
In sy lewensverhaal, It's not about the bike, vertel hy van die intense worsteling met die strawwe chemoterapie en die chirurgie. Hy is openhartig oor die emosionele oorwinnings wat hy oor homself moes behaal voor sy besluit aan die begin van 1998 om na professionele fietsry terug te keer.
Vreugde en blydskap, pyn en hoop
Die gebeure rondom die dood van Lasarus getuig ook van geweldige pyn en hartseer, en oorweldigende hoop. Ons lees hier van 'n diep menslike drama. Intense emosies kom na vore. Hoop, en die bevestiging van hoop, maar ook die diep en donker klowe van die lewe, is in hierdie verhaal vervleg.
Jesus ontvang berig dat Lasarus, broer van sy goeie vriende, Maria en Martha, siek is. Jesus het vir Marta en haar suster Maria en Lasarus liefgehad (5). Jesus vertoef nog twee dae voordat Hy en sy dissipels na Betanië, 'n dorpie naby Jerusalem vertrek.
Die dissipels is nie lus vir die reis nie. Die spanning tussen Jesus en die Joodse leiers van Jerusalem het al breekpunt bereik. Onlangs wou die Jode Jesus in Jerusalem stenig (Joh. 9). Daarom is Tomas seker dat die reis na die provinsie Judea, in die omgewing van Jerusalem sekerlik op hulle dood sal uitloop (16).
Wanneer die groep by Betanië aankom, verneem hulle Lasarus is al vier dae dood. Jesus verseker Marta die dood is nie die einde nie, Lasarus sal uit die dood opstaan. Tog raak Marta en Maria, met hul Joodse vriendekring, se hartseer en trane Jesus so, dat sy eie gemoed vol skiet. Jesus huil by die graf. Uiteindelik wek Jesus Lasarus uit die dood op, maar onder 'n donker wolk. Die Jode besluit om Lasarus weer dood te maak, en Jesus ook uit die weg te ruim.
Lasarus word opgewek om te bevestig dat Jesus mag oor die dood het. Tog speel hierdie wonderlike, vreugdevolle teruggee van die lewe af in die klimaat van intense vyandskap, boosheid en vervolging. Lasarus se bloed word gesoek. Selfs die demonstrasie van die heerlikheid van God bring pyn mee. Uiteindelik sou Lasarus weer sterf.
Saam met Lance Armstrong, Maria, Marta en Lasarus, deel ons almal in die blydskap en die pyn wat die lewe kenmerk. Daarom is dit belangrik om die sin wat Johannes 11 tot ons lewe toevoeg, te ontdek.
Die verhaal van Lasarus se opwekking is só opgeteken, dat die ontknoping daarvan in die gesprek met Marta, verse 20 tot 27, plaasvind.
Al twee die susters glo dat Jesus Lasarus van die dood sou kon red: "Here, as U hier was, sou my broer nie gesterwe het nie" (21, 32). Jesus kon die dood van hulle broer voorkom. "Maar selfs nou weet ek dat God U alles sal gee wat U van Hom vra" (22).
Hulle woorde getuig van hulle geloof en vertroue in Jesus, ook in 'n slegte situasie, maar dit vertel ook van die konflik in hulle. Hóé help geloof mens as dit hier diep binne-in jou so oorweldigend seer is?
Christina Landman verwys na iemand wat gesê het: "Pyn kan so diep word, dat jy God nie daaronder kan vind nie." Wanneer 'n mens in só 'n situasie kom, kan dit tog help om na Marta te kyk – en hoe Jesus haar konflik hanteer het. Wat doen Jesus toe Hy Marta se seer sien? En hoe haar geloofstryd haar pyn erger gemaak het? Hoe help Jesus?
Een: Jesus bevestig en versterk geloof
In haar diepste pyn sê Jesus dat pyn en verlies nie die laaste woord te sê het nie. Die dood is nie die einde nie. Trane is nie die finale werklikheid nie: "Jou broer sal uit die dood opstaan" (23). Toe Maria hierdie woorde toepas op die opstanding op die laaste dag uit die dood, maak Jesus die betekenis wyer. Opstanding is nie net deel van die eindtyd nie, maar 'n werklikheid wa reeds elke dag ervaar kan word.
Jesus hanteer Marta se pyn deur die aan die egte, rotsvaste basis van geloof vas te knoop. Jesus self, en die lewe wat Hy bring, is die troos in die pyn van die doodsverlies. "Glo jy dit, Marta?" Dan haar antwoord "Ja, Here, ek glo as dat U die Christus is, die Seun van God, die Een wat na die wêreld toe moes kom." (27)
Jesus betoon egte menslike meelewing in Marta en Maria se hartseer. Eerder as om lang, teologiese verduidelikings te gee, huil Jesus saam met hulle. Jesus probeer nie allerhande verklarings gee oor lyding in die algemeen, of oor die rede agter Lasarus se dood nie. Nee, hy huil omdat Marta en Maria, saam met hulle vriende, huil.
Hierdie is egte trane. Die Grieks sê dat Hy "innerlik gegloei het van aandoening." Jesus tree nie hier soos Superman op wat 'n kitsoplossing vir elke probleem het nie. Hy vee nie die egte menslike smart uit die pad met 'n goedkoop "toemaar" nie.
Volgens Christina Landman huil Jesus om nog 'n rede. Hy huil omdat Hy weet geloof maak nie sin vir mense wanneer hulle seer het nie. Hy sien hierdie konflik in Marta, Maria en in jou en my. Hy huil omdat Hy weet hoe skuldgevoelens oor ons geloofstryd ons pyn eintlik nog erger maak. Hy huil wanneer seer die vyand van 'n mens se geloof word! Jesus weet van seer. Van konflik. "My God, my God, waarom het U My verlaat?" vertel hiervan.
Daar is egter 'n nog dieper rede waarom Jesus huil. Jan du Rand sê Jesus se hartseer strek verder as net 'n meelewing met Lasarus se dood. … Jesus staan voor die dood as manifestasie van die mag van die Bose en weldra moet Hy met sy eie lewe die hoogste offer betaal om juis die mag van die lig te laat seëvier oor die Bose.
Daar is ook 'n derde manier waarop Jesus help:
Jesus gebruik gesprek as metode om geloof te bevestig en te versterk. Jesus dra ons deur opregte meelewing te betoon. Maar derdens dóén Jesus ook, Hy wek Lasarus op uit die dood, om ons te herinner aan wie Hy is. Hy is die Gestuurde van die Vader. Hy het gekom om lewe te bring. Hy roep kragtig na Lasarus in vers 43. Net só roep Hy ander tot lewe, ook vir ons. Elkeen van ons wat glo, hoor nou reeds die kragtige roep tot lewe. Ons deel in die geskenk van die lewe. Die lewe breek reeds hier en nou aan, selfs al moet ons nog sterwe.
Lasarus se opwekking is 'n profetiese heenwysing na Jesus se opwekking uit die dood. En Jesus se opwekking is 'n bevestiging van die opwekking uit die dood van almal wat in Hom glo. Lasarus se opwekking herinner ons dat ons in Jesus alreeds-nou-die-lewe-besit.
Lasarus se opwekking bevestig die waarheid van Jesus se woorde: "As jy glo, sal jy die openbaring van die wonderbaarlike mag van God sien" (40).
Omraam deur die wonderbaarlike mag van God
Dit is belangrik om raak te sien dat die gebeure omraam word deur verwysings na die wonderbaarlike mag van God.
Lasarus word opgewek, sodat ons die krag van God kan sien, en kan weet die kragtige woord van God, wat tot lewe wek, is ook op ons van toepassing.
Dit eindig nie in die dood nie
Lance Armstrong se verskriklike lyding deur kanker het nie in die dood geëindig nie. Daardie episode word deur lewe, energie, vreugde en prestasie gevolg. Soos Lasarus, het hy 'n tweede kans gekry. Soos Lasarus, sal ook hy weer sterf.
Die verhaal van Lasarus se tweede kans, bevestig egter vir ons dat Jesus lewe gee. Dit het Jesus die dood gekos. Hy het gehuil, gely, was van God verlate, en het gesterf, sodat ons nooit weer deur God verlaat sal word nie.
Jesus is God se Woord wat die ewige lewe, nou reeds, oor ons klein lewens uitroep. Laat ons dit glo, en met ons diepste hartseer by Jesus gaan skuil. Hy help vandag nog. Hy is die Lewe.